# DATGANIAD YSGRIFENEDIG

# GAN

# LYWODRAETH CYMRU

|  |  |
| --- | --- |
| **TEITL**  | **Diwygio gwasanaethau offthalmig gofal sylfaenol**  |
| **DYDDIAD**  | **29 Medi 2023** |
| **GAN** | **Eluned Morgan AS, y Gweinidog Iechyd a Gwasanaethau Cymdeithasol** |

Ar 24 Ebrill 2023, cyhoeddais [ddatganiad ysgrifenedig](https://www.llyw.cymru/datganiad-ysgrifenedig-ymgynghoriad-ar-ddiwygio-gwasanaethau-offthalmig-gofal-sylfaenol) yn lansio ymgynghoriad ar ddiwygio gwasanaethau offthalmig gofal sylfaenol yng Nghymru. Roedd yr ymgynghoriad, a ddaeth i ben ar 19 Mehefin, yn cynnig ehangu'r gwasanaethau a ddarperir gan ddarparwyr optometreg gofal sylfaenol, ac yn lansio telerau gwasanaeth y contract optometreg newydd.

Rwy'n gwerthfawrogi'r ymatebion a'r sylwadau a gafwyd – mae’r rhain wedi’u hystyried yn ofalus, a diolch yn fawr i bawb a gymerodd ran yn yr ymgynghoriad.

Prif nod y diwygio yw helpu i leddfu'r pwysau ar wasanaethau llygaid mewn ysbytai, drwy gynyddu'r ystod o wasanaethau a ddarperir yn agosach at gartrefi pobl mewn practisau optometreg gofal sylfaenol. Mae symud rhagor o wasanaethau gofal llygaid i wasanaethau optometreg gofal sylfaenol, lle ceir gweithlu medrus sydd â’r gallu i ymateb i ddiwallu'r galw cynyddol o ran cleifion, yn ddatrysiad ymarferol a chynaliadwy.

Mae'r cynigion hyn wedi cael cefnogaeth eang a byddaf yn mynd ati i weithredu'r ymrwymiadau yn *Gofal Iechyd Llygaid GIG Cymru: Dull Gweithredu ar gyfer Gwasanaethau Optometreg yn y Dyfodol* drwy wneud y newidiadau angenrheidiol i'r rheoliadau.

Bydd hyn yn sicrhau gwasanaethau o ansawdd uwch a gwell canlyniadau i bobl, yn creu manteision cadarnhaol i weithwyr gofal iechyd proffesiynol, ac yn sefydlu dull gweithredu newydd ar gyfer darparu gwasanaethau offthalmig ar draws systemau GIG Cymru.

Mae'r newidiadau hyn yn rhan o gyfres lawer ehangach o drefniadau llywodraethu cryfach yn GIG Cymru, ynghyd â gwella ansawdd a mynediad ym maes gofal iechyd llygaid, yn unol â *Cymru Iachach* a'r ymrwymiadau yn ein Rhaglen Lywodraethu sy’n ymwneud â sicrhau gwell mynediad at weithwyr iechyd proffesiynol.